Läskelä

Läskelä () on taajama ja entinen maalaiskunta Karjalan tasavallan Pitkärannan piirissä Venäjällä. Se sijaitsee Laatokan pohjoispuolella Jänisjoen varrella 38,5 kilometriä Pitkärannasta luoteeseen.Generalnyi plan, s. 13. Taajamassa oli noin 1 700 asukasta vuonna 2012Generalnyi plan, s. 32.. 

Läskelän kunta lakkautettiin vuoden 2023 huhtikuussa, jolloin Pitkärannan piirin paikallishallinto uudistettiin. Kunnassa oli vuoden alussa 2 630 asukasta.

Maantiede ja asutus
Läskelän kunnan pinta ala oli 555,6 neliökilometriä. Se rajoittui koillisessa Loimolan, kaakossa Impilahden, lounaassa Sortavalan ja luoteessa Harlun kuntiin. Pinta-alasta 71 % oli metsääGeneralnyi plan, s. 28.. 

Entisen kunnan alueella virtaavat Jänisjoki ja Hiihnijoki. Järviä ovat Laatokka, Hiihniäjärvi ja Tenjärvi.Generalnyi plan, s. 20–21. Hyötykaivannaisiin kuuluvat rakennus- ja verhoilukivi, hiekka ja sora, turve, mineraalivärit ja saviGeneralnyi plan, s. 24.. Suunniteltuja luonnonsuojelualueita ovat Laatokan saarten kansallispuisto ja Pikamonjoen luonnonmuistomerkkiGeneralnyi plan, s. 100–101..

Keskustaajaman lisäksi kuntaan kuului neljä kylää: Hiidenselkä, Jänis, Kerisyrjä ja Paussu. Läskelän ohella toinen suurempi asutuskeskus on 1 500 asukkaan Hiidenselkä. Paussun kylässä ei ole lainkaan vakituista asutusta. Vuoden 2010 väestönlaskennan mukaan kunnan asukkaista 82 % oli kansallisuudeltaan venäläisiä, 8 % valkovenäläisiä, 4 % karjalaisia ja 3 % ukrainalaisia.

Historia
Läskelä oli alun perin osa Sortavalan maalaiskuntaa ja kuului myöhemmin Suomen Neuvostoliitolle luovuttamaan Harlun kuntaan. Siellä toimineiden sahalaitosten viereen perustettiin vuonna 1899 puuhiomo ja vuonna 1905 käärepaperia valmistanut Läskelän paperitehdas. Toisen maailmansodan jälkeen tehdas tuotti myös sanomalehtipaperia. Läskelän paperitehdas sekä Harlun selluloosa- ja paperitehdas yhdistettiin samaksi yritykseksi vuonna 1958. Vuodesta 1973 aina 1990-luvulle saakka Läskelän tehdas valmisti neljäsosan Neuvostoliiton tapettipaperista sekä lisäksi myös kirjoituspaperia. Se lopetti toimintansa vanhentuneena maaliskuussa 2004. Tehtaan täydellistä uusimista on suunniteltu.

Liikenne, talous ja palvelut
Läskelän kautta kulkee Aunuksen ja Sortavalan välinen maantie A130 sekä Lotinapellon ja Jänisjärven välinen rautatieGeneralnyi plan, s. 71.. Taajamasta on linja-autoyhteydet Pitkärantaan, Sortavalaan, Petroskoihin ja PietariinGeneralnyi plan, s. 77.. Läskelän rautatieasemalla pysähtyvät Jänisjärven ja Pitkärannan väliset paikallisjunat sekä Jänisjärven ja Lotinapellon väliset kaukojunat, joihin on liitetty Petroskoihin ja Pietariin menevät vaunut. Hiidenselässä Laatokan rannalla on laivalaituriGeneralnyi plan, s. 72..

Seudun tärkein teollisuusyritys on Hiidenselässä sijaitseva Laatokan saha. Läskelässä toimii myös selluloosa- ja kartonkitehdas, sepelintuotantolaitoksia ja puunhankintayrityksiä sekä maastopukuja valmistava ompelimo. Maataloutta edustaa maitoa ja lihaa tuottava maatalousyritys Ladožskoje ja joukko yksityistiloja.Generalnyi plan, s. 41–49.

Keskustaajaman palveluihin kuuluu keskikoulu, kulttuuritalo, kirjasto ja paikallissairaalaGeneralnyi plan, s. 57–61.. Paikkakunnalla toimii posti, säästökassa, huoltoasema, useita kauppoja ja kahvilaGeneralnyi plan, s. 65, 67.. Läskelässä on Inkerin kirkon Harlun seurakunta ja evankelinen kirkko. Rakenteilla on myös ortodoksinen kirkko.Generalnyi plan, s. 63.

Nähtävyydet ja matkailu
vasen|pienoiskuva|164x164px|Läskelän neuvostoaikainen vaakuna
Mäkisalon saaressa on kaksi muinaislinnaa. Rakennusmuistomerkkeihin kuuluvat 1800–1900-lukujen vaihteesta olevat Läskelän paperitehtaan rakennus, rautatieasema hotellirakennuksineen ja Hiidenselän sahan konttori. Muita nähtävyyksiä ovat Kalkkisaaren marmorilouhos sekä toisen maailmansodan aikana kaatuneiden neuvostosotilaiden yhteishauta.Generalnyi plan, s. 95.

Läskelässä toimii pieni motelli. Retkeilijöitä houkuttelee Jänisjokea pitkin Jänisjärveltä Hiidenselälle kulkeva melontareitti.Generalnyi plan, s. 98.

Norjasta Ruotsin ja Suomen kautta Venäjälle johtava matkailutie Sininen tie kulkee Läskelän kautta.

Lähteet

 Kaupungin verkkosivu

Viitteet

Aiheesta muualla
 Läskelän kunnan sivusto 

Luokka:Harlu
Luokka:Pitkärannan piirin kunnat
Luokka:Pitkärannan piirin asutut paikat